Eksempel 2 integreringsoppgaver 2.0

**Kompetansemål A1:** Deltakeren skal kunne gjenkjenne kjente navn, kjente ord og svært enkle fraser i enkle autentiske tekster, for eksempel skilt, oppslag, informasjonstavler, nettsider, tabeller og reklamer.

**Kompetansemål A2:** Deltakeren skal kunne søke etter, finne og forstå spesifikk, forutsigbar informasjon i enkle, autentiske tekster, for eksempel nettsider, brosjyrer, annonser, skilt og oppslag.

**Gjennomføring**

1. Startet det hele med en PowerPoint presentasjon hvor jeg viste flere eksempler på autentiske tekster/materiale som finnes i vår hverdag. Se vedlagt PP for presentasjonen som ble brukt til dette.
2. Felles samtale i klassen: Hvorfor trenger du å kunne lese i din hverdag? Hva er viktig for deg å kunne lese? Dette la noen rammer: Mange av punktene som deltakerne nevnte handlet om hverdagslivsmesting ift. lesing.
3. Vi jobbet med integreringsoppgaver på følgende måte:
   * Begynte med å gå en runde på skolen for å samle inn autentisk materiale i en kjent kontekst (skolen). På denne måten øver vi på integreringsoppgaver, slik at det antagelig blir lettere for deltakerne å samle inn selvstendig i etterkant.
   * Deltakerne samler inn autentisk materiale som vi skal jobbe med på skolen. De tok bilder med egen telefon og sendte dette på whatsapp (her kan også bilder på iPad brukes, hvis deltakerne har dette).
4. Jeg og deltakerne tok et utvalg av materiale sammen med utgangspunkt i spørsmålet “Hvilket autentisk materiale trenger dere å øve på?”. Vi holdt fokus på hverdagslivsmestring ift. lesing.
5. Vi jobbet med ulikt autentisk materiale: reklame, kalender, menyer, skilt, oppslag, kvitteringer, værmeldinger, skilt, oppslag osv. :

* Lærer tok det autentiske materialet opp på projektoren i klasserommet. Deltakerne husket godt hvem som hadde sendt inn hva. De ga uttrykk for at det var gøy å være med på innsamlingen og utvelgelsen av materiale som skal brukes på skolen.
* Vi leste materiale sammen: Først lærer, deretter korlesing og så to og to.
* De gjenfortalte teksten til hverandre i par med egne ord.
* Vi lagde spørsmål og svar til materialet både felles, individuelt og i par. Disse ble svart på i hele setninger: først muntlig - deretter skriftlig. Andre ganger hadde læreren forberedt spørsmål til materiale på forhånd, som ble besvart. Vedlagt ligger spørsmål til da vi jobbet med kalender.
* Vi hadde samtaler om hvordan vi kan “lese” ulikt materiale de møter i egen hverdag, eks. reklame, kalender, menyer, skilt, oppslag, invitasjoner, kvitteringer, værmeldinger, skilt, oppslag osv.
* Vi snakket om budskapet i ulikt materiale, om hvilken informasjon som er viktig å fokusere på i ulike typer tekster. Hvilken “lesestrategi” kan være hensiktsmessig? Støtter de seg på for eksempel kontekst (hvor), overskrift, bilder, viktige ord, kjente ord, tall osv.?

# Lærerens erfaringer

**Dette fungerte bra:**

* Det var lurt å samle inn autentisk materiale sammen på skolen først. Deltakerne kan trenge flere eksempler/modellering før de samler inn materiale alene da dette var en ny arbeidsform for dem. Integreringsoppgaver kan være vanskelig, og må ofte øves på.
* Deltakerne synes det var aktuelt, hensiktsmessig og nyttig. Årsaken var at det er slikt autentisk materiale de møter i egen hverdag. Deltakernes opplevelse av nytteverdi ga også økt motivasjon for læringsarbeidet.
* Deltakerne syns det var gøy med medbestemmelse, samt å se egne bidrag på autentisk materiale ble brukt i undervisningen. Fin måte å legge til rette for deltakermedvirkning i læringsarbeidet.
* Motivasjonen for å jobbe med innsamlet materiale var til stede helt fra begynnelsen - se så nytteverdien av å kunne lese og forstå slikt materiale - da dette var hentet fra deres egen hverdag.
* Læreren ble bedre kjent med deltakerne ved å arbeide på denne måten.
* Tidsbesparende for lærere (deltakerne er ansvarlig for innsamlingen).
* Gøy undervisningsform for lærere også.

**Fallgruver:**

* Integreringsoppgaver (å samle inn materiale) kan være vanskelig for deltakerne, ikke gi opp hvis innsamlingen uteblir. Øv gjerne sammen med deltakerne i en kjent kontekst først, slik at læreren kan modellere, før de samler inn selvstendig senere.
* Frie autentiske samtaler er en samtaleform denne klassen er godt vant med. Dette var en stor fordel i arbeidet med autentisk materiale.
* Godt klassemiljø: stor fordel i de frie autentiske samtalene som oppstod i arbeidet med autentisk materiale.
* God delingsplattform (whatsapp) som deltakerne sendte inn materiale var viktig.
* For store mengder kan bli samlet inn av deltakerne slik at læreren ikke får fulgt opp/brukt materiale i undervisningen. Det er viktig at læreren har tid til å følge opp og bruke materiale i klasserommet.
* Det autentiske materialet som samles inn er ikke alltid tilrettelagt for den aktuelle deltakergruppen. Det er derfor viktig at lærer er med i utvelgelsen av tekstmaterialet det skal arbeides videre mec.